b'\n_START_ARTICLE_\nIvan Kramberger\n_START_SECTION_\n\xc5\xbdivljenje\n_START_PARAGRAPH_\nKramberger se je izu\xc4\x8dil za dimnikarja in slu\xc5\xbeboval v Teharjih in celo v \xc4\x8crni Gori, kjer je slu\xc5\xbeil tudi voja\xc5\xa1ki rok. Tam je tudi opravil vozni\xc5\xa1ki izpit in se priu\xc4\x8dil mehanskega dela. Kot voznik voja\xc5\xa1kega tovornjaka je do\xc5\xbeivel prometno nesre\xc4\x8do in bil te\xc5\xbeje po\xc5\xa1kodovan, pozneje je bil zaradi te po\xc5\xa1kodbe v Nem\xc4\x8diji invalidsko upokojen. Po odslu\xc5\xbeeni voja\xc5\xa1\xc4\x8dini se je najprej zaposlil v opekarni v Avstriji. Leta 1963 je \xc5\xa1el v Nem\xc4\x8dijo, kjer se je zna\xc5\xa1el v begunskem tabori\xc5\xa1\xc4\x8du ker je nedovoljeno pre\xc4\x8dkal mejo. Zaposlil se je v Duisburgu, v tovarni za proizvodnjo bakra, kjer je zaradi napornega dela z inovacijo olaj\xc5\xa1al delo sebi (za katerega je najprej vedel le on), a so kmalu to v tovarni ugotovili in spremembo uvedli v proces dela, za katerega je Kramberger bil nagrajen. Ker so videli da je brihten, so ga poslali na izobra\xc5\xbeevanje za dializnega tehnika. Tako je dobil zaposlitev v dializnem centru v Duisburgu, kjer je izpopolnil in patentiral vrsto tehnologije stroja za dializo. S finan\xc4\x8dnimi sredstvi, ki jih je s tem dobil, je kupoval odslu\xc5\xbeene dializne aparate jih obnavljal, ter izpopolnjeval s svojimi izumi, ter jih podarjal v domovini. Prva dva je podaril v Bolni\xc5\xa1nico v Murski Soboti, druge pa v druge ustanove po Jugoslaviji, celo v Beograd. V Duisburgu je delal do leta 1983, ko se je invalidsko upokojil in se z \xc5\xbeeno Marjeto vrnil v Negovo, kjer sta odra\xc5\xa1\xc4\x8dala njena sinova Boris in Danijel iz prej\xc5\xa1nje zveze. Ob Negovskem jezeru sta si zgradila hi\xc5\xa1o, v kateri je med letoma 1985 in 1994 delovala gostilna. Tu sta se rodila tudi sina Ivan in Denis. Kramberger je bil izredna in samonikla osebnost v slovenskem medijskem in politi\xc4\x8dnem prostoru v za\xc4\x8detku devetdesetih. S svojo \xc5\xbeeno in otroki je \xc5\xbeivel zelo skromno, znan je bil tudi po tem, da je vozil avtomobile, ki jih je izdeloval sam. Kot ljudski \xc4\x8dlovek je imel mnoge politi\xc4\x8dne govore, najpogosteje na Pre\xc5\xa1ernovem trgu v Ljubljani. Ugotovil je, da ga ljudje radi poslu\xc5\xa1ajo ko spregovori o te\xc5\xbeavah malih ljudi. V sebi je nosil \xc5\xbeeljo da to deli z javnostjo, zato je za\xc4\x8del pisati knjige, katerih deset je izdal v samozalo\xc5\xbebi. S podporo ljudskih glasov je kandidiral na volitvah za predsednika Republike Slovenije leta 1990 in prejel 18.5 odstotkov glasov.\n_START_SECTION_\nUmor\n_START_PARAGRAPH_\nLeta 1992 je Kramberger dejal, da ne misli ve\xc4\x8d kandidirati za predsednika dr\xc5\xbeave in napovedal, da se bo s svojo stranko udele\xc5\xbeil volitev v dr\xc5\xbeavni zbor, vendar je bil \xc5\xa1e pred uradnim za\xc4\x8detkom volilne kampanje 7. junija 1992 popoldne v Jurovskem Dolu ustreljen. Domnevni storilec Peter Rotar, ki naj bi pijan streljal iz velike razdalje, je bil obsojen na zaporno kazen. Motiv umora \xc5\xa1e danes ni zadovoljivo pojasnjen. Najve\xc4\x8d \xc5\xa1pekulacij temelji na t. i. teorijah zarote o politi\xc4\x8dno motivirani "odstranitvi"._NEWLINE_Leta 2002 so v Negovi njemu v spomin postavili spominsko znamenje.'